Tervetuloa ohjelmaan, veli Mahmoud. - Kiitos, että sain tulla.
Olet siis ensimmäistä kertaa Suomessa. Saavuit eilen.
Miten päiväsi on lähtenyt liikkeelle?
Se on ollut kiireinen. Heräsin kuudelta valmiina näkemään, mitä tapahtuu.
On mahtavaa olla täällä. Kiitos paljon kutsusta.
Olen täällä vielä pari päivää. Toivottavasti nekin ovat energisiä.
Meillä on sinulle paljon ohjelmaa näiden päivien ajalle.
Edellisessä jaksossa kuulimme upean kertomuksesi siitä, -
miten löysit Jeesuksen Kristuksen elämääsi.
Nyt keskustelemme työstä, jota teet Irakissa.
Kuvailisitko ensin Pohjois-Irakia alueena?
Millainen alue se on ja miten se eroaa muista Irakin osista?
Pohjois-Irakissa on Kurdistan-niminen alue.
Se kuuluu kurdeille.
Heillä on oma hallinto, armeija, parlamentti ja ministerit.
Se on täysin erilainen paikka kuin muu Irak.
Kurdit tavoittelevat itsenäisyyttä, mutta eivät ole vielä saaneet sitä.
Meille kristityille Kurdistan on turvasatama.
Siellä voimme pitää seurakuntia, ja kristityt pakolaiset saavat tulla.
He antavat meille vapauden tehdä lähes mitä haluamme.
Jumala on sallinut meidän olla hallinnon suosiossa.
Pääsemme käsiksi kaikkeen, mihin haluamme.
Se on ainoa paikka koko Lähi-idässä, missä kristityillä on vapaus.
Ja myös muilla uskonnoilla, kuten jesideillä.
Tilanne on täysin erilainen kuin Etelä-Irakissa ja naapurimaissa, -
joissa harjoitetaan islamilaista sharia-lakia.
Kurdihallinto on siunannut meitä avaamalla meille maansa ovet -
ja antamalla meidän harjoittaa uskoamme vapaasti.
Kuten sanoit, Kurdistan on kristityille turvallinen paikka Lähi-idässä, -
mutta muutama vuosi sitten Isis toimi vahvasti tuolla alueella -
ja myös muissa maissa.
Tuhannet kristityt joutuivat pakenemaan.
Kristittyjä ja muita vähemmistöjä vainottiin.
Millainen tilanne on nyt? Onko Isis yhä siellä ja miten se toimii?
Muistat varmaan, että Isis tuli vuonna 2014.
Aluksi se oli Syyriassa, mutta sitten se tuli Mosuliin -
Ninawan laaksoon, jossa suurin osa kristittyjen kylistä sijaitsi.
He polttivat ja tuhosivat suurimman osan näistä kylistä, -
ja useimmat alueen kristityt lähtivät pois maasta.
Useimmat heistä tulivat Kurdistaniin.
He hakivat sieltä turvapaikkaa ja olivat siellä turvassa.
Vuonna 2018 Isisin kukistumisen jälkeen -
ihmiset alkoivat palata koteihinsa Ninawan laaksoon ja Mosuliin.
Tuohon aikaan kristittyjä oli noin 1,5 miljoonaa, -
mutta nyt koko Irakissa asuu vain alle 300 000 kristittyä.
Suurin osa heistä on muuttanut ulkomaille ja kärsinyt paljon.
Yritimme auttaa vähemmistöä, joka jäi alueelle, -
korjaamalla heidän kotejaan, jotta he voisivat palata sinne.
Isis oli siis vallassa vuodesta 2014 vuoteen 2018, -
ja siksi alueen kristityt joutuivat hajalle.
Entäpä muut Irakin alueet, vaikka Bagdad tai muut alueet?
Millainen on kristittyjen tilanne siellä?
Kerron ensin, millaisia kristittyjä meillä on. Moni luulee, -
että kaikki kristityt ovat samanlaisia. Irakissa on kolmenlaisia kristittyjä.
Ensinnäkin on perinteisiä kristittyjä -
kuten katolisia, ortodokseja, armenialaisia ja syyrialaisia.
Suurin osa kristityistä on perinteisiä kristittyjä.
Sitten on evankelisia kristittyjä, jotka syntyivät vuoden 2003 -
eli Saddam Husseinin hallinnon kaatumisen jälkeen.
Tuolloin koko Irakissa oli vain yksi evankelinen arabiseurakunta, -
jossa oli 400 jäsentä, mutta vuoden 2003 jälkeen -
evankelisia seurakuntia on levinnyt eri puolille Irakia.
Heihin kuuluvat baptistit, helluntailaiset ja metodistit.
Kaikki nämä kirkkokunnat leviävät kaupungeissa.
Niihin kuuluu alle 10 000 evankelista uskovaa koko Irakissa.
Tai ehkä vähemmän. Tuo luku voi olla liioiteltu.
Nyt meillä on uusi kristittyjen ryhmä, muslimitaustaiset uskovat.
Heidän määränsä kasvaa enemmän kuin muiden kristittyjen.
Perinteiset kristityt lähtevät -
ja evankeliset yrittävät tavoittaa perinteisiä kristittyjä, -
mutta monet muslimit tulevat Kristuksen luo ja käyvät kasteella.
Seurakunta nousee muslimien keskuudessa koko Irakissa.
Monet heistä tulevat Kurdistaniin, joka on heille turvapaikka.
Jopa muslimit voivat löytää Kurdistanista turvallisen paikan.
Siksi meillä on siellä turvakoti, jota Marttyyrien ääni tukee.
Autamme Etelä- ja Länsi-Irakista sekä naapurimaista tulevia -
vainottuja kristittyjä löytämään sieltä turvapaikan.
He ovat siellä vähän aikaa ja selvittävät ongelmansa, -
kunnes pystyvät asettumaan aloilleen.
Kerro esimerkkejä tilanteista, -
joista muslimitaustaiset uskovat tulevat turvakotiin.
Jos joku tulee Etelä-Irakissa uskoon ja hänen perheensä kuulee siitä, -
he yrittävät tappaa tai hakata hänet tai erottaa aviopuolisot toisistaan.
Eräs järjestömme johtajista on muslimitaustainen uskova.
Kun hänen vaimonsa kuuli siitä, hän otti hänestä eron ja vei lapset.
Hän vei asian oikeuteen ja vetosi siihen, että mies kääntyi kristityksi.
Kutsumme tällaista pieneksi painostukseksi, -
kun vaimo jättää aviomiehensä ja vie lapset uskon takia.
Jotkut heistä saavat uhkauksia ja pakenevat kotikaupungistaan.
Viemme heidät turvaan, koska heidän perheensä -
tai shiiajoukot etsivät heitä ja haluavat tappaa heidät.
Kun muslimi kääntyy kristityksi, hän tuottaa häpeää -
maalleen, kansalleen, heimolleen ja uskonnolleen.
Se on loukkaus, ja kaikki haluavat hyökätä hänen kimppuunsa -
tai suostutella heidät palaamaan takaisin vanhaan uskontoonsa.
Jos he eivät onnistu siinä, he yrittävät vainota häntä.
Siksi turvakotia tarvitaan. Kun minua vainottiin, -
seurakunta vei minut turvakotiin. On todella tärkeä asia -
löytää turvallinen paikka ihmiselle, joka pakenee henkensä edestä.
Siellä hän voi kasvaa uskossa ja opetuslapsena, -
saada rukousta, sielunhoitoa ja apua uskonvaellukseensa.
Haluamme auttaa ihmisiä, jotka kärsivät.
Länsimaisen ihmisen on vaikea ymmärtää, -
millaisissa tilanteissa he joutuvat elämään. Mitä voimme tehdä?
Voimme rukoilla. Se on paras tapa tukea heitä.
Kun Jeesus kutsui opetuslapsiaan Matteuksen luvussa 10, -
Hän kertoi, mitä heille tapahtuisi, jos he seuraisivat Häntä.
Kerromme ihmisille saman, mitä Jeesus lupasi meille.
Joudumme kestämään vainoja, mutta Hän on aina kanssamme.
Vaikka kulkisimme kuoleman varjon maassa, Hän on siellä kanssamme.
Matteuksen luvussa 10 Jeesus selittää opetuslapsille, -
että jos he seuraavat Häntä, he kohtaavat vainoja, -
heitä hakataan ja heitetään vankilaan, mutta Hän on heidän kanssaan.
Hän lupaa, että niin kauan kun Hän on kanssamme, meille ei tapahdu mitään.
Rukoilkaa puolestamme ja näiden ihmisten puolesta, koska uskon, -
että tulevaisuuden seurakunta on muslimitaustainen.
Koko Lähi-idässä kristittyjä on vain kaksi―kolme prosenttia.
Muslimeja taas on 94―97 prosenttia.
Jos he tulevat uskoon, seurakunta ja herätys lähtevät heistä.
Uskon, että muutaman vuoden sisällä seurakunta on muslimitaustainen.
Tämä on tärkeä sanoma myös meille suomalaisille uskoville.
Kyllä. Siihen Jumala meitä kutsuu.
Ajattelemme, että kristittyjä on vain lännessä ja haluamme suojella sitä.
Se on tärkeää, mutta tulevaisuus on muslimitaustaisten uskovien, -
koska heitä on niin paljon. Todella monet tulevat uskoon.
Kastamme ihmisiä kuukausittain, emmekä vain me, vaan kuulemme, -
että kaikissa seurakunnissa on näin, samoin Algeriassa ja Iranissa.
Seurakunnat kasvavat, koska muslimit antavat elämänsä Jeesukselle.
Heidän lukumääränsä kasvaa. Uskon, että seurakunnan tulevaisuus -
on kuin minä. Kaltaisiani pastoreita ja lähetystyöntekijöitä on satoja.
Niitä, jotka vievät evankeliumia muslimeille, tulee aina vain enemmän.
Onko Lähi-idässä herätys? - Kyllä, muslimitaustaisten uskovien joukossa.
Uskon, että median ja sosiaalisen median -
ja jopa Isisin vuoksi ihmiset ovat avoimempia.
Islam teki meille palveluksen esittämällä islamin sillä tavalla.
Isisin tekojen takia moni muslimi torjuu islamin. Heistä se ei ole oikein.
He ovat avoimempia ja alkavat kyseenalaistaa uskoaan.
He pohtivat, mikä on totta ja oikein.
Monet muslimit kääntyvät ateisteiksi tai muihin uskontoihin.
Olemme nähneet ihmisten myös kääntyvän kristinuskoon Isisin takia.
On todella tärkeää, että kristityt auttavat heitä nyt.
Tarvitsemme länsimaisten kristittyjen veljiemme ja siskojemme apua, -
koska seurakunnan perustus lasketaan nyt.
Jos emme rakenna tukevalle perustalle, emme tule kestämään.
Me muslimitaustaisena seurakuntana tarvitsemme apua ja tukea juuri nyt, -
koska rakennamme perustaamme nyt. Nyt on meidän aikamme.
Tarvitsemme rukouksianne. Ne ovat tärkein tapa tukea.
Tukekaa meitä ja seuratkaa, mitä Jumala tekee siellä.
Voitte auttaa meitä opetuslapseus- materiaalin ja koulutuksen avulla.
Pari vuotta sitten tiimillämme oli tilaisuus käydä Pohjois-Irakissa.
Kävimme myös Kurdistanin parlamentissa. Se oli hieno vierailu.
Huomasimme, että sinulla on aivan erityinen suhde -
näihin parlamentin jäseniin, ja käytät aikaa verkostoitumiseen -
ja rakennat suhteita kaikilla tasoilla. Se on todella tärkeää, vai mitä?
Kyllä, se on todella tärkeää. Uskomme Raamatun Sanaan -
"Lahja avartaa alat ihmiselle", Snl. 18:16. Siksi teemme niin.
Hallinnon omilla nettisivuilla sanotaan, -
että Hand of Help on yksi parhaista järjestöistä, -
koska he näkevät, että työmme auttaa maata.
Lisäksi rukoilemme hallinnon ja parlamentin puolesta -
ja yritämme auttaa heitä kaikessa.
Viime viikolla oli kansainväliset kirjamessut, -
ja olimme ainoa kristillinen järjestö, joka sai luvan jakaa Raamattuja -
ja muita kristillisiä kirjoja. Meillä oli noin 80 eri kirjaa.
Meillä on hallinnon lupa painaa ja jakaa niitä.
On hienoa nähdä, että Jumala antaa meille suosion heidän silmissään.
Otimme viime viikolla myös kuvia presidentin kanssa.
Monet ministerit, muslimit ja jopa imaamit tulivat osastollemme, -
ja meillä oli paljon hyviä keskusteluja.
He puhuivat kanssamme Raamatusta. - Ja esittivät kysymyksiä.
Paljon kysymyksiä. Meillä oli paljon hyviä ja hyödyllisiä keskusteluja.
Me rakastamme heitä. Lähetystyössä on tärkeää rakastaa ihmisiä.
Jos heitä pelkää, heitä ei rakasta, ja silloin ei toteuta Raamatun työtä.
He tietävät ja tuntevat, että rakastamme heitä vilpittömästi.
Herra avaa meille ovia, koska rakastamme heitä.
Rakastaminen on kaikkein tärkein asia, -
koska Raamattu ja Jeesus puhuvat koko ajan rakkaudesta.
Sinä itse synnyit pakolaisleirillä. - Kyllä.
Ehkä siksi sinulla on sydäntä köyhille ja huono-osaisille ihmisille.
Teette upeaa työtä pakolaisleireillä. Kertoisitko siitä?
Kyllä. Taustani todella on, että synnyin pakolaisleirillä.
Muistan, kun kävin YK:n ylläpitämää koulua -
ja hain maitoa, jota leirillä jaettiin. Muistan, kun asuin siellä.
Pakolaiset ovat tavallisia ihmisiä. He tarvitsevat Jeesuksen rakkautta -
ja mahdollisuuksia. Kurdistanissa on tuhansia pakolaisia.
Meillä on syyrialaisia pakolaisia, jesidipakolaisia ja muslimipakolaisia -
ja Irakin sisältä Isisiä paenneita ihmisiä.
Herra on laskenut heidän tavoittamisensa sydämelleni.
Annamme heille ruokaa ja opetusta. Opetamme naisia lukemaan.
Pidämme raamattuopetusta ja viemme lapsia leirin ulkopuolelle -
markkinoille ja elokuviin. Meillä on paljon lastenohjelmaa.
Se on mahtavaa, koska hallinto on antanut meille luvan -
viedä lapset pois leiriltä. Ilman lupaa niin ei saa tehdä.
Saimme luvan viedä 500 lasta. Herra on antanut meille suosionsa.
Teemme lasten kanssa työtä leirillä ja viemme heitä pois sieltä.
Viemme heidät keskukseemme, jossa meillä on heille ohjelmaa.
Meillä on myös raamattutunteja leirin sisällä.
Millaiset olot leirillä on? Voitko kuvailla niitä?
Ihmiset asuvat pienissä asuntovaunuissa. - Entä teltoissa?
Teltoissa ja asuntovaunuissa, ja he varustelevat niitä.
Talvella on kylmä ja kesällä todella kuuma. Siellä ei ole helppoa.
Annamme lämmittimiä ja peittoja talvella ja tuulettimia kesällä.
Kesällä siellä on todella kuuma. Lapset ovat pääosin kadulla.
Irakin-vierailullamme kävimme myös muutamalla leirillä.
Huomasin, että lapset olivat koko ajan ympärillämme.
Koin, että he todella halusivat rakastaa. - Juuri niin.
Lapset kaipaavat vain rakkautta, ja koska he elävät siellä, -
he tietävät tarvitsevansa jotain meiltä ja leirin ulkopuolelta.
Yhdessä Marttyyrien äänen kanssa -
yritämme tarjota heille koulutusohjelmia ja ruokaa.
Meillä on myös erityisesti vainotuille kristityille tarkoitettu koulu.
Marttyyrien ääni tukee tätä projektia.
Annamme kristillistä koulutusta lapsille, jotka eivät voi maksaa siitä.
Lisäksi työllistämme kristittyjä. Koko henkilökunta on kristittyjä.
Näin autamme vainottuja kristittyjä ja tarjoamme opettajille tuloja.
Molemmat ovat tärkeitä asioita. Marttyyrien ääni auttaa meitä tässä.
Kiitos paljon tuestanne, sitä todella tarvitaan. - Se on upeaa työtä.
Olemme lähettäneet teille paljon kuvia näistä lapsista, -
jotka saavat kristillistä opetusta. Jumala tekee työtä heissä.
Mainitsit myös keskuksen, joka teillä on siellä.
Se auttaa ja kouluttaa ihmisiä. Kertoisitko siitä?
Vuonna 2014 perustimme koulutusjärjestömme -
ja saimme hallinnolta työluvan.
Pidämme kursseja naisille, leskille, pakolaisille, -
kotoaan paenneille ja kaikille, jotka niitä tarvitsevat.
Pidämme mm. ompelu-, kampaaja- ja tietokonekursseja, -
musiikkikursseja ja englannin kursseja.
Lisäksi opetamme naisten turvakodeissa ja vankiloissa.
Kaikki työntekijät tekevät samaa työtä.
Teemme jotain erilaista kuin muilla kursseilla.
Tarjoamme työkalut ja tietokoneen tai muun laitteen jokaiselle, -
joka käy kurssin loppuun. On hyvä, jos ihminen saa koulutusta, -
mutta ilman työkaluja hän ei voi tehdä työtä.
Jos taas nainen käy ompelukurssin ja saa ompelukoneen, -
hän voi ommella itselleen sekä myydä tuotteitaan ja saada niistä rahaa.
Nuoret miehet tai naiset, jotka käyvät tietokonekurssin, saavat läppärin.
Näin he voivat tehdä omia ohjelmiaan ja kehittää taitojaan.
Myös kampaajakurssin käyneille ostamme kaikki tarvittavat välineet, -
jotta he voivat leikata ystäviensä ja sukulaistensa hiuksia leirillä.
Osa heistä perustaa kurssin jälkeen oman yrityksen.
Tämä on meille tärkeää. Emme halua vain antaa heille rahaa, -
koska he ostavat sillä ruokaa ja pyytävät huomenna lisää.
Jos heillä on taito ja työkalut, he voivat elättää itsensä.
Näin he pääsevät elämässä eteenpäin.
Se on todella tärkeää. - Kyllä. Alussa tuimme ihmisiä kuukausittain, -
mutta tarve on loppumaton. Nyt heillä on koneet ja taidot, -
ja he voivat tehdä, mitä haluavat. Jos he ovat hyviä työssään, -
he ansaitsevat rahaa. Siitä on hyötyä sekä heille että meille. - Kyllä.
Kun tiimimme kävi Irakissa, näimme kaiken sen upean työn, jota teette.
Huomasin, että sydämesi palaa näiden köyhien ihmisten auttamiselle.
Mistä tuo palo on peräisin? - No, minäkin olen köyhä.
Jeesuksenkin sydän paloi ihmisille, ja Hän laski sen palon sydämiimme.
Me kaikki olemme tulleet tähän maailmaan köyhinä ja alastomina.
Mitä hyötyä rahan keräämisestä on? Ei sitä saa täältä mukaansa.
En halua vain auttaa köyhiä, vaan minulle kaikkein tärkeintä -
on antaa ihmisille elämän leipää. Se on tärkeämpää kuin ruoka.
Ruokaakin tarvitaan, mutta sen voi käyttää myös huonoihin asioihin.
Kaikessa avussamme on mukana evankeliumin esiintuominen.
Ilman evankeliumia se on maallista työtä, jota voi tehdä kuka tahansa.
Minulle se on portti, jonka kautta voin tuoda Jeesuksen heille.
Teemme kaiken, mitä teemme, koska Jeesus rakasti meitä.
Myös rahoituksesta sanomme, että se tulee uskovilta ja seurakunnilta, -
jotka rukoilevat puolestamme. Jeesus on mukana kaikessa työssämme.
Monet kristityt katsovat tätä ohjelmaa.
Voit nyt antaa joitakin tärkeitä rukousaiheita.
Miten voimme tukea työtä paremmin rukousten kautta?
Tarve alueellamme on valtava. Siellä on paljon pakolaisia.
Lisäksi monet järjestöt lähtevät sieltä maanjäristysalueelle.
Turkkiin ja Syyriaan. - Toki apua tarvitaan siellä, -
mutta se vaikuttaa alueemme ihmisiin, koska meillä ei ole tarpeeksi varoja -
tehdä muunlaista työtä. Älkää siis unohtako meitä.
Pakolaiset ovat yhä siellä, ja tarvitsemme apua ja tukea.
Tärkeintä on jatkaa rukousta, -
koska yksi koulu, turvakoti ja minibussi eivät riitä. Työlle on paljon tarvetta.
Jatkakaa rukousta ja tukekaa meitä Jumalan valtakunnan työssä.
Haluamme nähdä seurakuntien kasvavan alueellamme.
Haluamme myös tuoda sinne ihmisiä naapurimaista.
Pidimme kaksi konferenssia muslimitaustaisille uskoville.
Opetuslapseutimme ja opetimme heitä ja annoimme heille työkalut -
evankeliointiin heidän kotimaissaan.
Tämäkin työ on siis todella tärkeää. - Se on tärkeää, -
koska haluamme tavoittaa tiukempia naapurimaitamme.
Tuomme ihmiset sieltä kuulemaan Jumalan Sanan opetusta -
ja lähetämme heidät kotimaahansa, jotta he toisivat lisää ihmisiä.
Haluaisimme nähdä yhä enemmän tällaista moninkertaistumista.
Jumala siunaa tätä liikettä. Tarvitsemme myös lisää materiaaleja.
Meillä ei juuri ole kristillisiä kirjoja, videoita...
Entä Raamattuja? - Niitäkään ei ole tarpeeksi.
Itse asiassa saimme vasta viime vuonna koko Raamatun kurdiksi.
Myöskään farsin ja persian kielellä kirjoja ei ole tarpeeksi.
Niitä käännetään, painetaan ja jaetaan.
Seurakunnat kasvavat, mutta ne tarvitsevat myös materiaaleja.
Työtä on siis todella paljon. - Kyllä.
Se ei ole loppunut, me vasta aloitimme. - Aivan.
Meille on kuitenkin siunaus auttaa teitä. - Tietysti.
Kiitos paljon. Ilman apuanne ja tukeanne työ ei onnistuisi.
Jumala avaa ovia, ja uskovien määrä kasvaa.
Jumala on avannut meille todella ison oven. - Aamen.
Haluamme olla siinä mukana niin paljon kuin voimme.
Haluan kiittää sinua, veli Mahmoud.
Oli hienoa, että tulit Suomeen ja tähän ohjelmaan.
Jumala siunatkoon työtänne. - Kiitos paljon.
Siunausta teillekin ja kiitos tuestanne ja rukouksistanne. - Kiitos.
Suomennos: Anni Lähteenmäki